b'\n_START_ARTICLE_\nO\xc4\x8distimo Slovenijo 2012\n_START_PARAGRAPH_\nO\xc4\x8distimo Slovenijo 2012 je bila vseslovenska okoljevarstvena akcija, katere namen je bil zdru\xc5\xbeiti 250.000 prostovoljcev za \xc4\x8di\xc5\xa1\xc4\x8denje komunalnih odpadkov z divjih odlagali\xc5\xa1\xc4\x8d po vsej Sloveniji. Organiziralo jo je dru\xc5\xa1tvo Ekologi brez meja, potekala pa je 24. marca 2012. V njej je sodelovalo preko 280,000 prostovoljcev oz. skoraj 15\xc2\xa0% prebivalcev Slovenije, ki so \xc4\x8distili nelegalno odvr\xc5\xbeene komunalne odpadke na divjih odlagali\xc5\xa1\xc4\x8dih in urbanih povr\xc5\xa1inah. Podobna akcija pod imenom O\xc4\x8distimo Slovenijo v enem dnevu! (OSVED!) je potekala \xc5\xbee leta 2010 in je bila z okrog 270.000 udele\xc5\xbeenci najve\xc4\x8dja civilnodru\xc5\xbebena iniciativa v zgodovini samostojne Slovenije. Tokratna akcija sodi v sklop vsesvetovne pobude World Cleanup 2012 (\xc2\xbbO\xc4\x8distimo svet\xc2\xab), v kateri sodeluje ve\xc4\x8d kot 70 dr\xc5\xbeav._NEWLINE_V \xc4\x8dasu po OSVED! so se \xc4\x8dlani dru\xc5\xa1tva posve\xc4\x8dali predvsem ozave\xc5\xa1\xc4\x8danju javnosti o problematiki ravnanja z odpadki in vzdr\xc5\xbeevanju registra divjih odlagali\xc5\xa1\xc4\x8d, ki je nastal leta 2010 ob podpori Geopedie._NEWLINE_Tudi leta 2012 je napoved akcije do\xc5\xbeivela velik javni odziv. Nekaj dni pred 24. marcem je bilo po podatkih organizatorjev prijavljenih skoraj 121.000 posameznikov, sodelovanje so napovedale tudi skoraj vse slovenske ob\xc4\x8dine. Slovenski predsednik Danilo T\xc3\xbcrk je postal \xc4\x8dastni pokrovitelj projekta, glasbenik Vlado Kreslin pa se je na pro\xc5\xa1njo za uporabo katere njegovih skladb odzval tako, da je posebej za O\xc4\x8distimo Slovenijo 2012 z Mirom Tomassinijem napisal himno, za katero je bil posnet tudi videospot. Sodelovanje so napovedale in\xc5\xa1titucije, kot so slovenska vojska, slovenska policija, Gasilska zveza Slovenije idr. Po uradnih podatkih je tudi tokrat sodelovalo preko 270.000 prostovoljcev oz. 12\xc2\xa0% prebivalcev Slovenije, ki so skupaj zbrali 5000 ton odpadkov._NEWLINE_Po besedah organizatorjev je bil namen dogodka predvsem ozave\xc5\xa1\xc4\x8danje; da se ne bi sprevrgla v potuho onesna\xc5\xbeevalcem zato akcije v prihodnje niso nameravali ve\xc4\x8d organizirati. Isto so napovedali \xc5\xbee po zaklju\xc4\x8dku projekta OSVED!, vendar so se pozneje odlo\xc4\x8dili za ponovitev v sklopu pobude World Cleanup 2012. \xc5\xa0est let kasneje so kljub napovedim organizirali \xc5\xa1e O\xc4\x8distimo Slovenijo 2018.'